“หุ้นเอเชีย” เปิดบวก ตามดาวโจนส์ นลท.คลายกังวล “เฟด” เร่งขึ้นดอกเบี้ย
“ตลาดหุ้นเอเชีย” เปิดบวก ตามดาวโจนส์ นักลงทุนคลายกังวล “เฟด” เร่งปรับขึ้นดอกเบี้ย หลังจากสหรัฐเปิดเผยข้อมูลเศรษฐกิจที่อ่อนแอ
“ตลาดหุ้นเอเชีย” เปิดบวก ตามดาวโจนส์ นักลงทุนคลายกังวล “เฟด” เร่งปรับขึ้นดอกเบี้ย หลังจากสหรัฐเปิดเผยข้อมูลเศรษฐกิจที่อ่อนแอ
5 ต.ค. 2565

ผู้สื่อข่าวรายงานว่า ตลาดหุ้นเอเชียเปิดบวกในวันนี้  โดยได้แรงหนุนจากตลาดหุ้นสหรัฐที่ปรับตัวขึ้นอย่างแข็งแกร่งติดต่อกันเป็นวันที่ 2 ในวันอังคารที่ 4 ต.ค.65 เนื่องจากนักลงทุนคลายความกังวลเกี่ยวกับการเร่งปรับขึ้นอัตราดอกเบี้ยของธนาคารกลางสหรัฐ (เฟด) หลังจากสหรัฐเปิดเผยข้อมูลเศรษฐกิจที่อ่อนแอ
ดัชนี NIKKEI 225 ตลาดหุ้นญี่ปุ่นเปิดวันนี้ที่  27,211.32 จุด เพิ่มขึ้น 219.11 จุด หรือ +0.81%, ดัชนี HSI ตลาดหุ้นฮ่องกงเปิดวันนี้ที่ 17,811.97 จุด เพิ่มขึ้น 732.46 จุด หรือ 4.29% ส่วนตลาดหุ้นจีนปิดทำการวันที่ 3-7 ต.ค.65 เนื่องในวันชาติ ขณะที่ตลาดหุ้นอินเดียปิดทำการวันนี้ (5 ต.ค.65) เนื่องในเทศกาลดุชเซห์รา (Dussehra)
ดัชนีเฉลี่ยอุตสาหกรรมดาวโจนส์ของตลาดหุ้นสหรัฐพุ่งขึ้น 825.43 จุด หรือ 2.8% แตะที่ 30,316.32 เมื่อคืนนี้ ขณะที่ ดัชนี S&amp;P 500 ปรับตัวขึ้นเกือบ 3.1% ปิดที่ 3,790.93, และดัชนี Nasdaq ปรับตัวขึ้น 3.3% ปิดที่ 11,176.41
ขณะที่สำนักงานสถิติของกระทรวงแรงงานสหรัฐเปิดเผย ผลสำรวจการเปิดรับสมัครงานและอัตราการหมุนเวียนของแรงงาน (JOLTS) พบว่า ตัวเลขการเปิดรับสมัครงาน ซึ่งเป็นมาตรวัดอุปสงค์ในตลาดแรงงาน ลดลง 1.1 ล้านตำแหน่ง สู่ระดับ 10.1 ล้านตำแหน่งในเดือนส.ค. ซึ่งเป็นระดับต่ำสุดนับตั้งแต่เดือนมิ.ย.2564 และต่ำกว่าตัวเลขคาดการณ์ของนักวิเคราะห์ที่ระดับ 11.1 ล้านตำแหน่ง
ส่วนดัชนีราคาผู้บริโภค (CPI) เดือนก.ย.ของเกาหลีใต้ปรับขึ้นน้อยกว่าที่คาด โดยแตะที่ 5.6% เมื่อเทียบเป็นรายปี ขณะที่ นักเศรษฐศาตร์ในผลสำรวจที่จัดทำโดยสำนักข่าวรอยเตอร์คาดการณ์ว่าจะปรับขึ้นแตะ 5.7% และปรับขึ้นแตะ 5.7% ในเดือนส.ค. โดยดัชนี CPI เดือนก.ย.เป็นตัวเลขที่ชะลอลงติดต่อกันเป็นเดือนที่ 2 และเป็นการชะลอตัวมากที่สุดในรอบ 4 เดือน